Un outlet de moda amb més de 26 estands obri la tercera edició de Fira Mercat Gandia
07 setembre 2021

## Un outlet de moda amb més de 26 estands obri la tercera edició de Fira Mercat Gandia07 setembre 2021Última actualització: 07 setembre 2021

![](../gestion/img/2f995009c860a1d98804e742f6852187d97bdc49f1896e881e6ae8bf4a9b106c.jpg)  
  

El **regidor de Polítiques Econòmiques i Comerç, Ferran Martínez,** ha comparegut aquest matí davant els mitjans de comunicació per a presentar la programació de la 3a edició de la Fira Mercat Gandia que es desenvoluparà als mesos de setembre, octubre i novembre i inclourà 5 mostres: Outlet, Reformes, Immobiliària, Fitness i Serveis Audiovisuals. Es tracta d’una iniciativa impulsada per l’Ajuntament de Gandia que persegueix dinamitzar el consum i els comerços de la nostra ciutat, així com la seua capacitat d’atracció cap a l’exterior, amb totes les mesures de seguretat sanitàries garantides.

Malgrat que es tracta d’una reobertura d’aquest esdeveniment condicionada i limitada per l’evolució de la pandèmia, els objectius d’aquest reinici són els mateixos: “_Dinamitzar el consum i servir d’aparador per als nostres comerciants perquè puguen promocionar els seus establiments i productes a l’exterior i atraure a visitants de fora de Gandia_”, ha destacat Martínez, qui espera que aquesta edició siga igual o més exitosa que les anteriors, les quals van agrupar 16 fires amb una afluència d’unes 80.000 persones (60% visitants de Gandia, 20% de la Safor i altre 20% de comarques veïnes) amb una mitjana de 5.000 persones per fira. _“Volem augmentar els percentatges: 40 % Gandia, 30 % la Safor i 30 % altres destinacions”._

Pel que fa a les infraestructures i el desenvolupament de la Fira, el responsable de Polítiques Econòmiques i Comerços ha assegurat que “_les instal·lacions reuneixen totes les mesures de seguretat perquè comptaran amb ventilació natural i mecànica i control d’aforament mesurable per sistemes electrònics_”. A més, ha explicat que totes les fires, excepte el de l’outlet, es caracteritzen per una base tècnica d’assessorament que no requereix grans aglomeracions.  
  

**Fira Outlet** (del 16 al 18 de setembre) 

És tracta d’una novetat enguany i és l’única que requereix un cert volum d’afluència, raó per la qual s’ubicarà a la plaça del Prado (exterior), on s’instal·laran 26 carpes amb les millors botigues de moda, calçat i complements de Gandia, amb el corresponent recinte per a controlar el aforament, en unes dates idònies per a aquest sector, _“ja que estem parlant del termini del període de rebaixes. Aquesta macro-outlet serà molt útil i atractiu per a comerciants i consumidors perquè generarà un nivell d’assistència semblant o millor que el de les darreres edicions”._

A banda de l’ubicació, altra de les novetats és l’horari, que s’allarga fins a les 21.30 h. Així, serà de 10.30 a 14.00 h i de 17.30 h a 21.30 h. El dijous 16 s’inaugura a les 18.00 h.  
  

**Fira Reformes** (del 14 al 16 d’octubre) 

En aquest cas es realitzarà a l’espai Fira Mercat del Mercat Municipal del Prado, amb 18 estands representant pràcticament totes activitats professionals relacionades amb l’habitatge.

Horari: de 10.00  a 14.00 h i de 16.30 a 20.30 h.  
  

**Fira Immobiliària** (del 21 al 23 d’octubre) 

La fira immobiliària s’ha organitzat conjuntament en Associació d’Apartaments de Lloguer de Gandia (ALOGA) i busca promocionar tot allò que té relació amb el mercat immobiliari (compra, venda, lloguer, promocions, residencial, VPO, finançament, lloguer vocacional, oficines i locals comercials) i hi participen 12 estands.

Horari: de 10.00  a 14.00 h i de 16.30 a 20.30 h.  
  

**Fira Fitness** (del 28 al 30 d’octubre)

Aquesta altra novetat per a l’edició 2021 està organitzada conjuntament amb l’associació de gimnasos de la Safor i agruparà 12 expositors relacionats amb les activitats del món esportiu i la salut (indoor, outdoor, nutrició, crossfit, box, ioga, pilates, tonificació, zomba, dansa, bike, material esportiu i altres).

Horari: de 10.00  a 14.00 h i de 16.30 a 20.30 h.  
  

**Fira Serveis Audiovisuals** (del 3 al 5 de novembre) 

L’última de les fires serà la de Serveis Audiovisuals (fotografia, vídeo, produccions, publicitat, editorial, moda, producte, boda, comunió, infantil i corporativa) compta amb la col·laboració de la recentment constituïda Associació de Fotògrafs i Videògrafs Professionals de la Safor (FV’s) i serà l’única que es desenvoluparà entre setmana. Les inscripcions encara estan obertes i, de moment, hi participen 10 expositors.

Horari: de 10.00  a 14.00 h i de 16.30 a 20.30 h.

[Twittear](https://twitter.com/share)